**Javno savjetovanje**

**o nacrtu Plana gospodarenja otpadom Grada Samobora** **za razdoblje od 2018. do 2023. godine**

Svoje doprinose javnom savjetovanju molimo dostavite Upravnom odjelu za opće, pravne i tehničke poslove putem priloženog obrasca do 21. ožujka 2018. na adresu elektroničke pošte: ana.huljev@samobor.hr, navodeći u predmetu poruke "Javno savjetovanje"

 Sukladno članku 21. Zakona o održivom gospodarenju otpadom (Narodne novine broj 94/13 i 73/17) Plan gospodarenja otpadom jedinice lokalne samouprave donosi predstavničko tijelo jedinice lokalne samouprave.

 Plan gospodarenja otpadom Grada Samobora za razdoblje od 2018. do 2023. godine (dalje u tekstu: Plan) temeljni je dokument kojem je cilj uspostava cjelovitog sustava održivog gospodarenja otpadom na području grada Samobora odnosno kojim se, na temelju analize postojećeg stanja i zakonski postavljenih ciljeva gospodarenja otpadom, određuju mjere i aktivnosti potrebne za poboljšanje organizacije sustava gospodarenja otpadom.

 Cilj donošenja Plana je zaštita okoliša te rješavanje problematike zbrinjavanja otpada na području grada Samobora na načelima održivog razvitka, očuvanja vrijednosti prirodnih dobara, biološke raznolikosti i krajobraza, načelu poticanja te načelu predostrožnosti odnosno štedljivom korištenju sastavnica okoliša i izbjegavanju stvaranja otpada u najvećoj mogućoj mjeri.

 Nacrt Plana sadrži podatke o vrstama i količinama proizvedenog otpada, odvojeno sakupljenog otpada, odlaganju komunalnog i biorazgradivog otpada, podatke o postojećim i planiranim građevinama i uređajima za gospodarenje otpadom, statusu sanacije neusklađenih odlagališta i lokacija onečišćenih otpadom, podatke o lokacijama odbačenog otpada i njihovom uklanjanju, opće ciljeve i mjere za gospodarenje otpadom, aktivnosti i mjere za sprječavanje i smanjivanje nastanka otpada, aktivnosti poboljšanja odvojenog sakupljanja otpada, aktivnosti i mjere prikupljanja komunalnog otpada i sl.